Oglas

Delegacija se v New Yorku, Bostonu, San Franciscu in Seattlu srečuje s ključnimi podjetji s področja razvoja informacijsko-komunikacijskih tehnologij - IBM, EMC, Oracle, Cisco in Microsoft ter tudi Tesla. V gospodarski delegaciji so med drugim predstavniki podjetij Petrol, Pošta Slovenije, Nova Ljubljanska banka, Gorenje, Telekom Slovenije, Zavarovalnica Triglav, Dars, Cosylab, XLAB, Avant car in 4th Office. Poleg podjetij so v njej tudi predstavniki fakultete, podjetniškega pospeševalnika in predsednik Združenja za informatiko in telekomunikacije pri GZS-ju, ki povezuje več kot 200 podjetij s področja informacijsko-komunikacijske tehnologije.

Slovenska delegacija se bo sešla z več vrhunskimi ameriškimi podjetji s področja digitalne tehnologije. Foto: Reuters

Premier Cerar na delovnem obisku v ZDA

Cerar na gospodarskem obisku v ZDA

V Athletic clubu sta ga sprejela izvršna direktorica Evropsko-ameriške zbornice Yvonne Bendinger Rothschild in predsednik James Rosener, investicijskega zajtrka pa so se udeležili tudi predstavniki gospodarske delegacije, ki spremlja premierja na obisku pri vodilnih tehnoloških podjetjih v ZDA.

Cerar je v Athletic Clubu poudaril, da je Slovenija majhna, vendar obenem velika izvozna država, ki na primer v Nemčijo izvozi več kot Kanada ali Mehika. Kot prednost je navedel njeno zemljepisno lego na križišču med evropskim vzhodom in zahodom.

Bodo Američane privabile tudi visoko obdavčene plače?

Predstavil je tudi makroekonomske kazalnike - od leta 2013 dosega gospodarsko rast, ki se za letos ocenjuje na 2,7 odstotka BDP-ja, podjetja pa so visoko konkurenčna. Slovenija je lani dosegla 14-odstotno rast tujih neposrednih naložb, želi pa si več ameriških, je še dejal Cerar.

Prednost za ameriške vlagatelje vidi tudi v tem, da je Slovenija politično stabilna država z delujočimi demokratičnimi ustanovami in ugodnim davčnim okoljem - nominalna davčna stopnja za korporacije je 17-odstotna, torej med najnižjimi v EU-ju.

Poleg lokacije je Cerar kot prednosti Slovenije navedel izvrstno infrastrukturo, visoko izobraženo in usposobljeno delovno silo ter visoko stopnjo inovacij v podjetništvu. Zaveda pa se, da je potrebno nadaljnje odstranjevanje administrativnih ovir in spreminjanje delovne zakonodaje.

Memorandum z IBM-om

Cerar v ZDA obiskuje vodilna ameriška tehnološka podjetja, z njim pa tudi podjetja iz Slovenije dobijo dostop do največjih in najboljših v ZDA, kar bi bilo sicer precej težje. V torek je vlada tudi podpisala memorandum o razumevanju z IBM-om.

Gre za sodelovanje, pri katerem bodo sodelovali strokovnjaki IBM-a in zaposleni v vladi s ciljem preizkušati nove tehnologije v resničnem okolju in pripravljati skupne promocijske dejavnosti. IBM bo s slovensko vlado sodeloval tudi pri razvoju usposabljanj v okviru treh programov, ki bodo namenjeni pridobivanju novih veščin.

Prvi se imenuje Univerzitetne povezave in je namenjen posameznim fakultetam in raziskovalcem. Drugi je Akademska pobuda, ki se bo osredotočala na študente in proces poučevanja. Tretji pa je podjetniški program IBM Global Entrepreneur, v sklopu katerega bo IBM zagonskim podjetjem brezplačno ponujal poslovno mentorstvo, takojšnjo podporo pri plasiranju na trg in dostop do njegovih platform v oblaku.

IBM bo s slovensko vlado sodeloval tudi pri pobudah za strateško rast na področju kognitivnega računalništva, računalništva v oblaku, analitike in varnostnih tehnologij.

Kako povezati javno upravo in gospodarstvo

"Z ministrom Koprivnikarjem sva prišla, da najboljšim ameriškim podjetjem predstaviva možnosti za sodelovanje z vlado na področju informacijsko-komunikacijske tehnologije. Gre za idejo, ki smo jo dolgo razvijali in pripravljali v sodelovanju s predstavniki podjetij, namreč, kako povezati javno upravo s področjem gospodarstva. Kako z najboljšimi podjetij na svetu na področju digitalne tehnologije izboljšati delovanje javne uprave, države, za večjo konkurenčnost našega gospodarstva in državljanov," je ob začetku obiska dejal Cerar.

Minister za javno upravo Boris Koprivnikar je dodal, da prihajajo z idejo o Sloveniji kot referenčni zeleni državi. "Želimo povedati, da je Slovenija ravno prav velika, da ima zgrajene in stabilne vse sisteme, kot jih imajo velike države, ampak je dovolj majhna oziroma dovolj odzivna na sistemsko uvajanje modernih tehnologij. Vse te družbe imajo odlične rešitve, vendar nobeni jih praktično ni uspelo uvesti na ravni celotnega sistema, na primer zdravstva, sociale, javne uprave," je dejal Koprivnikar in razložil, da pri ameriških podjetjih iščejo ponudbe za najboljše rešitve.

Estonija kot zgled

"Če potem to rešitev izpeljemo na ravni države, potem bo Slovenija podobno kot na primer Estonija zanimiva za druge države, da si pridejo ogledat, kako smo to naredili, in tako bomo postali referenčna država," je dejal minister in potrdil, da bi Slovenija tako postala nekakšen poskusni poligon za rešitve podjetij. Vendar tako, da tuja družba najprej začne dialog z vlado in skupaj najdeta interes države. Izpeljava konkretnih projektov pa je potem stvar javnih razpisov.

Cerar: Na začetku leta nekoliko počasnejša rast

V pogovoru za agencijo Reuters je Cerar omenil tudi begunski tok, ki se premika čez Slovenijo, in dejal, da ga naša država s pomočjo "nadčloveških naporov policije in vojske" uspešno usmerja naprej. Dodal je, da imajo prebežniki "omejen negativen učinek" na gospodarstvo in da so gospodarski obeti Slovenije trenutno stabilni, a da bi se to lahko spremenilo, če se Evropa ne bo primerno odzvala na največjo prebežniško krizo po drugi svetovni vojni.



V tretjem četrtletju letošnjega leta je imela Slovenija 2,5-odstotno gospodarsko rast. "Naša rast bo na začetku prihodnjega leta nekoliko počasnejša," je napovedal Cerar in pojasnil, da bo nova finančna shema Evropske unije znana šele v tretjem četrtletju leta 2016. Cilj slovenske vlade za prihodnje leto je sicer 2,3-odstotna rast BDP-ja.

Delegacija se v New Yorku, Bostonu, San Franciscu in Seattlu srečuje s ključnimi podjetji s področja razvoja informacijsko-komunikacijskih tehnologij - IBM, EMC, Oracle, Cisco in Microsoft ter tudi Tesla. V gospodarski delegaciji so med drugim predstavniki podjetij Petrol, Pošta Slovenije, Nova Ljubljanska banka, Gorenje, Telekom Slovenije, Zavarovalnica Triglav, Dars, Cosylab, XLAB, Avant car in 4th Office. Poleg podjetij so v njej tudi predstavniki fakultete, podjetniškega pospeševalnika in predsednik Združenja za informatiko in telekomunikacije pri GZS-ju, ki povezuje več kot 200 podjetij s področja informacijsko-komunikacijske tehnologije.

Premier Cerar na delovnem obisku v ZDA